
Arbuszkuláris mikorrhizaképző gomba és hőstressz hatásának funkcionális vizsgálata a növény stressz elleni védekezőrendszerében szerepet játszó gének kifejeződésében

Az arbuszkuláris mikorrhizaképző (AM) gombák általában pozitív hatást gyakorolnak a gazdanövény életfolyamataira, elsősorban a növekedésre és a tápelemfelvételre. Egyre több információ van arról is, hogy a mikorrhizált növények fokozott ellenálló képességet mutatnak különböző abiotikus stresszhatásokkal szemben. A klímaváltozás következtében a szárazság mellett a hőmérsékleti stressz is igen gyakori, jelentős terméskiesést okoz a mezőgazdaságban. Így egyre fontosabb a hőstressz kivédésében szerepet játszó folyamatok minél pontosabb megismerése, amely első lépcső lehet a megfelelő védekezési stratégia kidolgozásában. A kutatások azonban főleg a hidegstresszre fókuszálnak, amíg a magas hőmérséklet relatív kevés figyelmet kap. Ezért munkámban egy AM gomba feltételezett hőstressz tompító hatását vizsgáltam meg a gazdanövény oldaláról tanulmányozva.
Kontrollált körülmények között nevelt paradicsom (Solanum lycopersicum L.) Moneymaker növényekkel végzett hősokk (42°C 6 órán át) kezelés hatását vizsgáltam Septoglomus constrictum AM-képző gomba jelenlétében, illetve hiányában. Hat hetes növényeknél a fenológiai jellemzők mellett, stresszmarkerek (H2O2 és MDA) koncentrációját, ROS elimináló enzimek (POD, SOD, CAT) aktivitását határoztam meg. Mindemellett a hőstressz kivédésében szerepet játszó növényi hősokkfehérjék (HSP) expressziójának változását két hősokkfehérjét kódoló gén (HSP70 és HSP90) expresszójának mérésével vizsgáltam.
Eredményeim egybevágnak az irodalomból már ismert több változással is: így a stresszmarkerek és ROS elimináló enzimek termelődése stressz hatására növekedett. Ugyanakkor a mikorrhiza stresszhatást tompító tulajdonságát már egyértelműen jelzi a nem mikorrhizált növényekhez képest alacsonyabb stresszmarker értékek. A stresszválasz korai szakaszában a lipidmembránok tartós károsodását megelőző funkcióval bíró HSP90 gén magas szintű expresszióját ki tudtam mutatni, HSP70 esetében viszont nem volt szignifikáns a transzkript változása.
Eredményeink alapján megállapítható, hogy AM-képző gomba jelenlétében a növény hősokk hatására eltérően viselkedik, mint a kontroll csoport. Mindez megnyilvánul a kedvezőbb állapotra utaló alacsonyabb stresszmarker koncentrációkban, illetve a vizsgált hősokkfehérjék és védelmi enzim mérések is hasonló tendenciát mutattak.



